PATVIRTINTA

Šiaulių miesto savivaldybės mero

2023 m. birželio 12 d. potvarkiu Nr. M-425

**PIEŠINIŲ KONKURSO „AŠ IR MANO ATEITIES ŠIAULIAI“ NUOSTATAI**

**I SKYRIUS**

**BENDROSIOS NUOSTATOS**

1. Piešinių konkurso „Aš ir mano ateities Šiauliai“ (toliau – konkursas) nuostatai nustato konkurso tikslą, vykdymo laiką, organizavimo tvarką, vertinimo kriterijus ir laimėtojų apdovanojimų tvarką.

2. Konkursas skirtas vaikų ryšio su gimtuoju miestu – Šiauliais – stiprinimui bei inovatyvumo ir profesinio pasirinkimo skatinimui.

3. Konkurso tematika – Šiaulių miesto savivaldybės vaikų profesiniai siekiai ir svajonės, ateitis gimtuosiuose Šiauliuose, atsispindintys kūryboje.

4. Konkurso tikslai – skatinti vaikus sieti ateitį su Šiauliais, puoselėti meninę saviraišką ir kūrybingumą.

**II SKYRIUS**

**KONKURSO DALYVIAI**

5. Konkurse gali dalyvauti visi Šiaulių miesto savivaldybės darželius, mokyklas ir meno mokyklas lankantys vaikai. Vienas asmuo gali pateikti vieną piešinį.

**III SKYRIUS**

**KONKURSO ORGANIZAVIMO TVARKA**

6. Konkursą organizuoja Šiaulių miesto savivaldybės administracija (toliau – Savivaldybės administracija).

7. Piešiniai pateikiami iki 2023 m. spalio 6 d. darbo dienos pabaigos (15:45 val.). Kiekvieno teikiamo piešinio kitoje pusėje turi būti priklijuota piešinio metrika, kurioje nurodoma: darbo autoriaus vardas, pavardė, amžius, ugdymo įstaiga ir pedagogo vardas, pavardė.

8. Konkursui pateiktus piešinius vertina ir nugalėtojus nustato Šiaulių miesto savivaldybės mero potvarkiu sudaryta Piešinių konkurso „Aš ir mano ateities Šiauliai“ vertinimo komisija (toliau – komisija).

9. Komisija vertina ir išrenka pirmų – trečių vietų laimėtojus penkiose kategorijose: ikimokyklinukų ir priešmokyklinukų, pradinukų, progimnazistų, gimnazistų, meno mokyklų mokinių.

10. Trys apdovanojimai atiteks daugiausia palaikymo sulaukusiems balsavime, paskelbtame socialinio tinklo Facebook paskyroje „Šiaulių miesto savivaldybė“. Publikuojant piešinius bus skelbiamas tik mokyklos pavadinimas ir kategorija.

11. Konkurso rezultatus komisija paskelbs 2023 m. spalio 13 d. Šiaulių miesto savivaldybės interneto svetainėje ir Facebook paskyroje „Šiaulių miesto savivaldybė“ (bus skelbiamas laureato vardas, pavardė, klasė ir kategorija, kurioje buvo laimėta).

**IV SKYRIUS**

**REIKALAVIMAI, ORGANIZAVIMO IR VERTINIMO KRITERIJAI**

12. Piešinys, teikiamas konkursui, turi būti originalus asmeninis darbas, kuriam atlikti nėra panaudota jokių autorinėmis teisėmis apsaugotų kūrinių.

13. Darbas turi būti tinkamas demonstruoti viešai, jame neturi būti pateikiama nepadori arba smurtinė informacija.

14. Piešinio išmatavimai turi būti A4 formato lapo dydžio (apie 210×297 mm), piešinio technika pasirenkama paties autoriaus.

15. Piešiniai teikiami komisijos vertinimui, jei yra gauti Šiaulių miesto savivaldybės administracijos priimamajame iki 2023 m. spalio 6 d. darbo dienos pabaigos (15:45 val.), adresu: Vasario 16-osios g. 62, Šiauliai. Dalyvaujanti įstaiga pateikia vieną bendrą voką su piešiniais, nurodant įstaigos pavadinimą ir atsakingo asmens kontaktus. Po nustatyto termino gauti piešiniai konkurse nedalyvauja.

16. Vertinant piešinius bus vadovaujamasi šiais kriterijais:

16.1. temos atskleidimas;

16.2. originalumas;

16.3. kūrybiškumas;

16.4. įtaiga;

16.5. meninė darbo kokybė.

**V SKYRIUS**

**KONKURSO FINANSAVIMAS IR NUGALĖTOJŲ APDOVANOJIMAS**

17. Konkursą finansuoja Savivaldybės administracija.

18. Geriausių piešinių autoriai bus apdovanojami prizais, o jų pedagogai – padėkos raštais.

19. Gavus konkurso laureatų sutikimus dėl asmens duomenų tvarkymo, jų piešiniai ir asmens duomenys bus skelbiami Šiaulių miesto savivaldybės interneto svetainėje ir socialinio tinklo Facebook paskyroje „Šiaulių miesto savivaldybė“.

**VI SKYRIUS**

**BAIGIAMOSIOS NUOSTATOS**

20. Konkurso organizatoriai turi teisę atšaukti arba koreguoti konkurso sąlygas, konkurso dalyvių ir nugalėtojų piešinius publikuoti ar kitaip juos naudoti.

21. Asmens duomenys, pateikti Savivaldybės administracijai, tvarkomi vadovaujantis 2016 m. balandžio 27 d. Europos Parlamento ir Tarybos reglamentu (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB (toliau – Bendrasis duomenų apsaugos reglamentas), Lietuvos Respublikos asmens duomenų teisinės apsaugos įstatymu ir kitais teisės aktais, reglamentuojančiais asmens duomenų teisinę apsaugą.